钦定古今图书集成/历象汇编/乾象典/第048卷 > 心宿
## 钦定古今图书集成/历象汇编/乾象典/第048卷 > 心宿

按《书经虞书尧典》：“日永星火，以正仲夏。”

〈蔡注〉火，谓大火，夏至昏之中星也。

按《诗经召南小星》：“嘒彼小星，三五在东。”

〈傅〉嘒，微貌，小星，众无名者，三心五噣，四时更见。〈笺〉众无名之星随心，噣在天，犹诸妾随夫人以次序进御于君也。心在东方，三月时也；噣在东方，正月时也。如是终岁，列宿更见。

《唐风绸缪》，三星在天。

〈朱注〉三星，心也，在天昏始见于东方，建辰之月也。〈大全〉郑氏曰：“昏而不见，则嫁之候。今见在天，则三月末，是不得其时，安成？”刘氏曰：“心宿之象，三星鼎立，故因谓之三星。”凡三星者，非止心之一宿，而知此诗为心宿者，盖《春秋》之初辰、月末，日在毕昏时，日沦地之酉位，而心宿始见于地之东方。此诗男女既过仲春之月而得成婚，故适见心宿也。

三星在隅。

〈朱注〉隅，东南隅也。昏见之星，至此则夜久矣。

“三星在户。”

〈朱注〉《户》必南出，昏见之星至此则夜分矣。

《幽风》“七月七月流火。”

〈朱注〉七月，斗建申之月，夏之七月也。流，下也。火，大火心星也。以六月之昏加于地之南方，至七月之昏则下而西流矣。

按《礼记月令》：“季夏之月，昏火中。”

按《尔雅释天》：“大辰，房心尾也。大火谓之大辰。”

〈注〉大火心也，在中最明，故《时候》主焉。〈疏〉大火，大辰之次名也。李巡云：“大火，苍龙宿心，以候四时。”

按《左传》，心为大火。

按《国语》：“火见而清风戒寒。”

〈注〉谓霜降之后。清风先至。所以戒人为寒备也。

火之初见。期于司里。

〈注〉期，会也。致其筑作之具，会于司里之官。

按《尚书考灵耀》：“主夏者火昏中可以种黍菽。”

按《星经》：心三星中天王，前为太子，后为庶子，火星也，
春夏木，秋冬水。一名大火，二名大辰，三名鹑火。
按《史记天官书》：“东宫苍龙房心”，心为明堂大星，天王
前后星子属。

〈注〉索隐曰：《文耀钩》云：“东宫苍帝，其精为龙。”《春秋说题辞》云：“房心为明堂，天王布政之宫。”《鸿范五行传》曰：“心之大星，天王也。前星太子，后星庶子。”

按：《汉书天文志》同。

按：《大戴礼夏小正》：“五月初昏大火中。”大火者，心也。心
中种黍穈时也。九月内火。内火也者大火。大火也者心也。

按《晋书天文志》：“心三星，天王正位也。中星曰明堂，天
子位，为大辰，主天下之赏罚。前星为太子，后星为庶
子。”

按：《隋书天文志》同。

按《宋史天文志》：“汉永元铜仪、唐开元游仪，心三星皆
五度，去极百八度。”景祐测验，心三星五度，距西第一
星去极百十四度。

按《观象玩占》，心三星为大火，一曰大辰，一曰大司空，
一曰天相，火星也。心为明堂，中央大星，天王正位。其
北四尺，为日月五星中道。前星为太子，后星为庶子
星。赞曰：“心为天王，故置积卒以为卫。心者，水中火，故
其色赤，为天之关梁。”